黄公度
秋旱热甚尤苦登陟舆中戏成
少皞不用事，八月犹苦热。
南方本炎蒸，况乃甘泽阙。
雨师弛厥职，旱魃逞馀孽。
金石铄欲流，污池龟甲裂。
稼穑亦已休，田家生理绝。
敢意築场圃，渐闻罂瓶竭。
租敛数有恒，不为愆阳辍。
州县急锱铢，鞭箠动流血。
吁嗟号帝阍，此语何由彻。
空村巫觋舞，灵祠香火谒。
水旱制於天，祈禳恐虚设。
尝闻桑林祷，爪牺亦清洁。
万国几为鱼，尧德岂其劣。
但令备先具，难必沴气灭。
江淮十万兵，仰口资饭馈辙。
太仓无宿储，有司忧百结。
腐儒从薄宦，篮舆走嵽嵲。
王事有严程，亭午不得歇。
林鸟呀无声，仆夫屡告暍。
马得变玄冬，阴厓踏层雪。